Kaarlensilta

pienoiskuva|Kaarlensilta pienen puolen puoleisesta tornista katsottuna

Kaarlensilta () on Vltavajoen ylittävä kuuluisa kivinen goottilaistyylinen silta Tšekin pääkaupungissa Prahassa. Kaarlensilta on 516 metriä pitkä ja lähes kymmenen metriä leveä. Se koostuu kuudestatoista kaaresta. Silta yhdistää toisiinsa Prahan Pienen puolen (Malá Strana) ja Vanhankaupungin (Staré Město). 

Nykyään sillalla saa liikkua vain jalan, mutta aiemmin sen yli liikennöivät ensin hevos- ja sitten sähköraitiovaunut sekä autot.

Sillan molemmissa päissä on torni. Sekä Vanhankaupungin puoleiseen Staroměstská vežiin että Pienen kaupungin puoleiseen Malostranská vežiin pääsee kiipeämään ja ihailemaan Prahan ja Kaarlensillan maisemia. Nykyään sillan ovat vallanneet turistimassat, matkamuistokauppiaat ja katutaiteilijat. Jos haluaa nauttia sillalla kävelystä rauhassa ilman tungosta, on parasta mennä sinne erittäin myöhään illalla tai erittäin aikaisin aamulla.

Sijainti
Kaarlensilta sijaitsee Prahan historiallisessa keskustassa. Se yhdistää toisiinsa Malá Stranan ja Vanhankaupungin kaupunginosat Pikkukaupungin-  (Malostranské Náměstí) ja Ristiretkeläisten aukion (Křižovnické náměstí) kohdalla. Pohjoisessa sen lähin silta on Mánesin silta ja etelässä Legioonan silta.Dudák & Rípar, s. 36 

Kaarlensillan vaiheet
Kaarlensillan rakentaminen aloitettiin vuonna 1357 Böömin kuningas Kaarle IV:n aikana. Rakentamista johti arkkitehti Peter Parler, jonka muihin töihin kuuluu esimerkiksi Pyhän Vituksen katedraali Prahan linnassa. Vanhan legendan mukaan sillan muurauslaastiin sekoitettiin kananmunankeltuaisia vahvistamaan sen rakennetta.Dudák & Rípar, s. 46–47 

Alun perin sillan nimi oli Kivisilta (Kamenný most) ja myöhemmin Prahan silta (Pražský most). Kaarlensillaksi sitä on kutsuttu virallisesti vuodesta 1870 lähtien.Dudák & Rípar, s. 38 Ennen nykyistä siltaa joen ylitti samalla kohden vuonna 1172 rakennettu Judithin silta, joka oli ensimmäinen kivisilta Vltavan yli. Se romahti tulvassa vuonna 1342. Toisin kuin edeltäjänsä, Kaarlensilta on selviytynyt monista tulvista: viimeksi vuonna 2002, kun maa koki pahimman tulvan viimeiseen 500 vuoteen.Dudák & Rípar, s. 53–55 

Patsaat Kaarlensillalla

Siltaa koristavat kolmenkymmenen pyhimyksen patsaat, joista useimmat ovat parhaiden böömiläisten kuvanveistäjien tekemiä vuosien 1683 ja 1714 välisenä aikana. Sillalle ovat päässeet muun muassa Pyhä Johannes Nepomukilainen, Pyhä Vitus, Pyhä Luitgard, Johannes Kastaja, Pyhä Venceslaus, Pyhä Sigismund, Juudas Taddaeus ja Franciscus Assisilainen. Patsaista suosituin on varmaankin Pyhän Johannes Nepomukilaisen patsas. Hän oli tšekkiläinen marttyyripyhimys, joka teloitettiin heittämällä hänet sillalta alas kuningas Vaclav IV:n hallintokaudella. Patsaan muistolaatta kiiltää, sillä tuhannet ihmiset ovat kosketelleet sitä vuosisatojen aikana. Patsaan koskettamisen sanotaan tuovan hyvää onnea ja varmistavan, että kyseinen henkilö vielä palaa takaisin Prahaan.

 Kuvagalleria 

 Lähteet 

Viitteet

Dana Shanberg: Charles Bridge (Karlův most)  
Aiheesta muualla

Luokka:Prahan sillat
Luokka:Jalankulku- ja pyöräilysillat